b'\n_START_ARTICLE_\nSvetko Martelanc (starej\xc5\xa1i)\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini gradbenika Luke in gospodinje Marije Martelanc rojene Freluga. Po zgodnji o\xc4\x8detovi smrti se je moral \xc5\xbee z desetimi leti oprijeti dela. Napredoval je od zidarja do delovodje in samostojnega gradbenega podjetnika. Kmalu po letu 1882 je za\xc4\x8del samostojno delati. Pomagal je pri gradnji gledali\xc5\xa1\xc4\x8da Fenice v Trstu. V Barkovljah je zgradil pribli\xc5\xbeno tretino vseh javnih in okoli polovice stanovanjskih in po\xc4\x8ditni\xc5\xa1kih zgradb. Leta 1887 je ustanovil z Ivanom Martelancem in njegovim bratom Antonom Martelancem, s katerima ni bil v sorodu, gradbeno podjetje Ivan Martelanc & drugi. S tem podjetjem je delal do njegove prisilne fa\xc5\xa1isti\xc4\x8dne ukinitve leta 1927._NEWLINE_Martelanc se je \xc5\xbee zgodaj vklju\xc4\x8dil v javno \xc5\xbeivljenje. Bil je ustanovitelj Obrtni\xc5\xa1kega dru\xc5\xa1tva v Barkovljah pri Sv. Jerneju, ki je bilo ustanovljeno 11. februarja 1882, in njegov prvi predsednik. Namen dru\xc5\xa1tva je bil, da bi posajal denar svojim \xc4\x8dlanom po nizkih obrestih, pomagal graditi trgovine, gostinske objekte in ladje, kupovati potrebni material in orodje ter pospe\xc5\xa1evati kmetijstvo. V letih 1909\xe2\x88\x921913 je bil mestni in de\xc5\xbeelni svetovalec v Trstu. Ko je moralo gradbeno podjetje leta 1927 prenehati z delom, je ostal brez zaslu\xc5\xbeka, zato se je 1932 preselil v Ljubljano k h\xc4\x8derki Milki.'